
Către,
BIROUL PERMANENT
AL CAMEREI DEPUTAŢILOR

	Vă înaintăm, alăturat, raportul asupra proiectului de Lege privind anularea contribuţiei de asigurări sociale de sănătate pentru anumite venituri din investiţii a persoanelor fizice şi unele măsuri de depunere a declaraţiilor, transmis spre dezbatere pe fond, Comisiei pentru buget, finanţe şi bănci, cu adresa nr. PL-x nr. 497/2019 din 28 octombrie 2019. 

În raport cu obiectul şi conţinutul său, proiectul de lege face parte din categoria legilor ordinare.



PREŞEDINTE,
Bogdan-Iulian HUȚUCĂ

RAPORT 

asupra proiectului de Lege privind anularea contribuţiei 
de asigurări sociale de sănătate pentru anumite venituri din investiţii a persoanelor fizice şi unele măsuri de depunere a declaraţiilor


În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanţe şi bănci a fost sesizată, pentru dezbatere pe fond, cu proiectul de Lege privind anularea contribuţiei de asigurări sociale de sănătate pentru anumite venituri din investiţii a persoanelor fizice şi unele măsuri de depunere a declaraţiilor, transmis  cu adresa nr. PL-x nr. 497/2019 din 28 octombrie 2019.

Acest proiect de lege se consideră adoptat de Senat în forma inițială, potrivit art.75 alineatul (2) teza a III-a din Constitutia României, republicată.	

Conform prevederilor art. 75 din Constituţia României, republicată şi ale art. 92 alin.(9) din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

La dezbaterea proiectului de lege s-au avut în vedere avizele: Consiliului Legislativ, Consiliul Economic și Social, Comisiei pentru drepturile omului, culte şi problemele minorităţilor naţionale, Comisiei pentru sănătate şi familie, Comisiei pentru muncă şi protecţie socială, Comisiei juridică, de disciplină şi imunităţi, precum și punctul de vedere al Guvernului.

Proiectul de lege are ca obiect de reglementare anularea debitelor constituite sau ”care urmează să fie constituite” în sarcina persoanelor fizice, reprezentând contribuţii de asigurări sociale de sănătate calculate asupra veniturilor din investiţii ale persoanelor fizice, conform Ordinului preşedintelui Agenției Naționale de Administrare Fiscală nr.1701/2018, dacă nivelul lor se situează sub salariul minim brut pe ţară, garantat în plată. 
[bookmark: _GoBack]De asemenea, se propune acordarea posibilității contribuabililor de a depune declarațiiile fiscale și pe suport hârtie. 

Potrivit prevederilor art. 62 şi art.133 din Regulamentul Camerei Deputaţilor, republicat, cu modificările și completările ulterioare, membrii Comisiei pentru buget, finanțe și bănci au examinat proiectul de lege în ședința, cu prezență fizică și online, din data de 16 decembrie 2025. La şedinţa comisiei, deputații și-au înregistrat prezența conform listei de prezență.
 
La dezbaterea proiectului de lege a participat, în calitate de invitat domnul Attila GYÖRGY, Subsecretar de stat în Ministerul Finanţelor.

În urma examinării proiectului de lege, membrii comisiei au hotărât, cu unanimitatea voturilor exprimate, să transmită plenului Camerei Deputaților prezentul raport prin care se propune respingerea proiectului de Lege privind anularea contribuţiei de asigurări sociale de sănătate pentru anumite venituri din investiţii a persoanelor fizice şi unele măsuri de depunere a declaraţiilor.

În raport cu obiectul şi conţinutul său, proiectul de lege face parte din categoria legilor ordinare.

	PREȘEDINTE,
Bogdan-Iulian HUȚUCĂ
	SECRETAR,
Iulius-Marian FIRCZAK

	


Şef serviciu,
Giorgiana Ene

Consilier,
Nuțica Neculae 

